b'\n_START_ARTICLE_\nSuomen Trikoo\n_START_PARAGRAPH_\nSuomen Trikoo Oy oli suomalainen tekstiiliteollisuusyritys, joka toimi vuosina 1903\xe2\x80\x932005._NEWLINE_Suomen Trikoon perusti Tampereelle Alfred Kordelin. Tuotanto aloitettiin sukkien ja urheilupaitojen valmistuksella. Alkuaikoina tehtiin my\xc3\xb6s huopia, hartiahuiveja, villapaitoja ja kalossinvuoria. P\xc3\xa4\xc3\xa4raaka-aineena oli puuvilla. Trikootuotteiden suosion kasvaessa 1920-luvulla Suomen Trikoo laajensi tuotevalikoimaansa. Seuraavalla vuosikymmenell\xc3\xa4 tuotteisiin kuuluivat jo naisten vaatteet uimapuvuista konttoriasuihin. _NEWLINE_Suomen Trikoo laajeni vuonna 1937, kun Tampereen Trikoosta tuli sen sisaryhti\xc3\xb6. Sotien aikana Tampereen Trikoon tehtailla valmistettiin p\xc3\xa4\xc3\xa4asiassa miesten sukkia ja alusvaatteita armeijan tarpeisiin. Selluloosapohjaiset korvikeraaka-aineet eli viskooseihin kuuluvat silla (vanhempi selluloosasta valmistettu katkokuitu) ja s\xc3\xa4teri (katkomaton muuntokuitu) eli viskoosi otettiin mukaan tuotantoon s\xc3\xa4\xc3\xa4nn\xc3\xb6stelyn aikana. Sotien j\xc3\xa4lkeen toiminta jatkoi laajentumista. Tampereen S\xc3\xa4rk\xc3\xa4nniemen kaupunginosaan perustettiin tuolloin Suomen Trikoon sukkatehdas, jolloin yhteens\xc3\xa4 Suomen Trikoon tehtailla tuotettiin l\xc3\xa4hes puolet koko Suomen trikootuotteista. Tampereen tehtailla ty\xc3\xb6skenteli vuonna 1950 yli 2\xc2\xa0400 ty\xc3\xb6ntekij\xc3\xa4\xc3\xa4._NEWLINE_Vientiin alettiin panostaa 1950- ja 1960-luvuilla. T\xc3\xa4h\xc3\xa4n tarkoitukseen luotiin uusia tuotemerkkej\xc3\xa4, kuten Revontuli-mallisto  ja Finnwear. Vienti Ruotsiin ja Neuvostoliittoon oli merkitt\xc3\xa4v\xc3\xa4\xc3\xa4 1970- ja 1980-luvuilla. Finlayson osti Suomen Trikoon vuonna 1983. Suomen Trikoo -nimi j\xc3\xa4i pois k\xc3\xa4yt\xc3\xb6st\xc3\xa4 vuonna 1996. Finnwear-tuotemerkki\xc3\xa4 valmistaa edelleen Nanso, joka osti Suomen Trikoon liiketoiminnan vuonna 2005.'